**Μ. Κριθαρίδης: Η Κυβέρνηση προωθεί και την έμμεση μείωση της αποζημίωσης απόλυσης στο 50%**

Με διάταξη στο περιβόητο σχέδιο νόμου για τα εργασιακά που ετοιμάζεται να φέρει ο κ. Βρούτσης στη Βουλή, δημιουργούνται οι προϋποθέσεις για έμμεση μείωση της αποζημίωσης απόλυσης των εργαζομένων στο 50%.

Καθώς πλέον θα επιτρέπεται σε περίπτωση προειδοποίησης για απόλυση, ο εργοδότης να απαγορεύει την προσέλευση του εργαζόμενου στην επιχείρηση μέχρι να λυθεί η σύμβαση εργασίας. Πρόκειται ουσιαστικά για την "τελειοποίηση" του  μνημονιακού εγκλήματος του 2012, που καθιέρωνε την μείωση της αποζημίωσης απόλυσης στο 50% σε περίπτωση προειδοποίησης από 4 έως 1 μήνα πριν -ανάλογα με τα εργάσιμα έτη- χωρίς όμως να υπάρχει η δυνατότητα στον εργοδότη να απαγορεύει, μετά την προειδοποίηση, την προσέλευση του εργαζομένου στην εργασία του, με αποτέλεσμα τότε η ρύθμιση αυτή να μείνει στην πράξη ανεφάρμοστη.

Σήμερα ο ίδιος Υπουργός "Εργασίας" Γ. Βρούτσης έρχεται να ολοκληρώσει αυτό έγκλημα για χάρη της ολιγαρχίας, της τρόικας, του ΣΕΒ και της εργοδοσίας. Τον καλούμε να μην διανοηθεί να φέρει αυτό το έκτρωμα, ειδικά μέσα σε καραντίνα.

Δήλωση εκπροσώπου Τύπου ΜέΡΑ25 Μιχάλη Κριθαρίδη